**ZNIŽANO PLAČILO VRTCA**

Znižano plačilo vrtca lahko uveljavljajo starši za otroke, ki so vključeni v javni vrtec, zasebni vrtec s koncesijo ter zasebni vrtec, ki se financira iz občinskega proračuna.

Starši naj vlogo za znižano plačilo vrtca oddajo na pristojni center za socialno delo v mesecu pred vključitvijo otroka v vrtec (primer: za otroka, ki začne vrtec obiskovati s 1. 9. se vloga odda v mesecu avgustu). Pravica se prizna **od prvega dne naslednjega meseca po vložitvi vloge in se podeli za obdobje enega leta**.

**Višina plačila vrtca**

**Višina plačila vrtca** se ugotavlja glede na povprečni mesečni dohodek na osebo in se določi v odstotku od cene programa za vrtec in na podlagi uvrstitve v dohodkovni razred.

Višina plačila se z odločbo določi kot odstotek, ki ga plačate starši od cene programa, v katerega je otrok vključen. Starši z najnižjimi dohodki ste plačila oproščeni, starši z najvišjimi dohodki pa plačate 77 % cene programa.

Ceno programa vrtca določi občina. Izračunana je na podlagi višine stroškov dela zaposlenih v vrtcu, stroškov materiala in storitev, potrebnih za izvajanje programa in stroškov živil za otroke.  Ekonomska cena programa v Vrtcu Polhek Polšnik je mesečno na otroka 507,18 EUR (Sklep o določitvi cen programov predšolske vzgoje v Občini Litija in dodatnih ugodnosti za starše, Ul RS št. 79/2019 z dne 24. 12. 2019).

Cena programa se zniža za stroške neporabljenih živil, če starši do 7.00 ure zjutraj obvestijo vrtec o odsotnosti otroka, cena programa se v tem primeru zniža za stroške neporabljenih živil z istim dnem.

**Staršem, ki ne uveljavljajo znižanega plačila vrtca** (in so zavezanci za dohodnino v Republiki Sloveniji), vrtec izstavi račun v višini najvišjega dohodkovnega razreda po lestvici (77 %).

Starši, ki **niso zavezanci za dohodnino** v Republiki Sloveniji, plačujejo polno ceno programa, v katerega je vključen otrok.

**Rejenci** so v celoti oproščeni plačila vrtca, ceno programa, v katerega je vključen otrok, krije občina, v kateri ima rejenec stalno prebivališče. Prvo vlogo za oprostitev plačila vrtca za rejenca odda rejnik.

Starši, ki imajo v vrtcu **dva ali več otrok**, **za drugega otroka plačajo 30 % plačila**, ki jim je določeno v skladu z zakonom kot znižano plačila vrtca. **Za vsakega nadaljnjega otroka pa so oproščeni plačila vrtca**.

**Center za socialno delo** lahko v izjemnih primerih, kjer bi plačilo programa vrtca ogrozilo socialno varnost oseb ali iz drugih pomembnih razlogov, **določi nižje plačilo za vrtec**. Pri tem morajo biti posebej opredeljeni razlogi za neugoden socialni in materialni položaj osebe, na katere oseba ne more vplivati, jih pa je ob strokovni pomoči centra za socialno delo pripravljena začeti odpravljati, v dogovorjenem roku in na dogovorjen način.

**Subvencija za znižano plačilo vrtca**

Vlogo za uveljavljanje pravic iz javnih sredstev najdete na portalu eUprava

V primeru, da gre zgolj za podaljševanje pravice do znižanega plačila vrtca, ni potrebno oddajati posebnih vlog za podaljšanje pravice, saj centri za socialno delo po uradni dolžnosti odločajo o nadaljnji upravičenosti do pravice.

[Portal eUprava](https://e-uprava.gov.si/podrocja/druzina-otroci-zakonska-zveza/vrtci-varovanje-otrok/znizano-placilo-vrtca.html)

|  |  |  |
| --- | --- | --- |
|  |  |  |
| dohodkovni razred | povprečni mesečni dohodek na osebo  | plačilo staršev |
|  | (povprečni mesečni dohodek na osebo v evrih) | (plačilo starše v % od cene programa) |
| 1 | do 191,40 | 0% |
| 2 | od 191,41 do 319,01  | 10% |
| 3 | od 319,02 do 382,82  | 20% |
| 4 | od 382,83 do 446,62 | 30% |
| 5 | od 446,63 do 563,60 | 35% |
| 6 | od 563,61 do 680,56  | 43% |
| 7 | od 680,57 do 871,98 | 53% |
| 8 | od 871,99 do 1.052,75  | 66% |
| 9 | od 1.052,76  | 77% |

**Zakonodaja**

* [Zakon o uveljavljanju pravic iz javnih sredstev (ZUPJS)](http://www.pisrs.si/Pis.web/pregledPredpisa?id=ZAKO4780)
* [Zakon o vrtcih (ZVrt)](http://www.pisrs.si/Pis.web/pregledPredpisa?id=ZAKO447)
* [Zakon o usklajevanju transferjev posameznikom in gospodinjstvom v Republiki Sloveniji (ZUTPG)](http://www.pisrs.si/Pis.web/pregledPredpisa?id=ZAKO4932)
* [Pravilnik o načinu upoštevanja dohodkov pri ugotavljanju upravičenosti do pravic iz javnih sredstev](http://www.pisrs.si/Pis.web/pregledPredpisa?id=PRAV12104)
* [Pravilnik o načinu ugotavljanja premoženja in njegove vrednosti pri dodeljevanju pravic iz javnih sredstev ter o razlogih za zmanjševanje v postopku dodelitve denarne socialne pomoči](http://www.pisrs.si/Pis.web/pregledPredpisa?id=PRAV10603)
* [Odredba o uskladitvi mej dohodkov za letne pravice za leto 2019](http://www.pisrs.si/Pis.web/pregledPredpisa?id=ODRE2485)
* Sklep o določitvi cen programov predšolske vzgoje v Občini Litija in dodatnih ugodnosti za starše (Ul. RS št. 79/2019 z dne 24. 12. 2019)